32001R2583
L 345/6
JURNALUL OFÍCIAL AL UNIUNII EUROPENE
REGULAMENTUL (CE) NR. 2583/2001 AL CONSILIULUI
din 19 decembrie 2001
de modificare a Regulamentului (CEE) nr. 2204/90 de stabilire a normelor generale suplimentare privind organizarea comună a piețelor în sectorul laptelui și produselor lactate în ceea ce privește brânzeturile
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei (1),
având în vedere avizul Parlamentului European (2),
întrucât:
(1)
Regulamentul (CEE) nr. 2204/90 (3) condiționează utilizarea cazeinei și a cazeinaților la fabricarea brânzeturilor de o autorizație prealabilă, iar articolul 3 alineatul (3) din acest regulament prevede o sancțiune comunitară în cazul utilizării neautorizate, având în vedere, în special, valoarea laptelui degresat rezultată din prețul de intervenție al laptelui praf degresat.
(2)
Deoarece scopul acestei sancțiuni este neutralizarea avantajului economic rezultând dintr-o utilizare neautorizată, calcularea sancțiunii ar trebui să se bazeze pe prețul de pe piață al laptelui praf degresat, care reflectă în mod mai fidel costul real al laptelui degresat ca materie primă în fabricarea brânzeturilor,
ADOPTĂ PREZENTUL REGULAMENT:
Articolul 1
Articolul 3 alineatul (3) din Regulamentul (CEE) nr. 2204/90 se înlocuiește cu următorul text:
„(3) Fără a aduce atingere sancțiunilor stabilite sau care urmează să fie stabilite de statul membru respectiv, pentru cantitățile de cazeină și cazeinați utilizate fără autorizație, la 100 de kilograme, se percepe o sumă egală cu 110 % din diferența dintre valoarea laptelui degresat necesar pentru producerea a 100 de kilograme de cazeine și cazeinați rezultate din prețul pe piață al laptelui praf degresat, pe de o parte, și prețul pe piață al cazeinei și cazeinaților, pe de altă parte.
Aceste valori se stabilesc în conformitate cu procedura prevăzută la articolul 42 din Regulamentul (CE) nr. 1255/1999 al Consiliului din 17 mai 1999 de organizare comună a pieței în sectorul laptelui și produselor lactate (4).
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 decembrie 2001.